CELEX: 32017R0005
Language: mt
Date: 2017-01-05 00:00:00
Title: Regolament ta' Implimentazzjoni tal-Kummissjoni (UE) 2017/5 tal-5 ta' Jannar 2017 li jagħmel suġġetti għar-reġistrazzjoni l-importazzjonijiet ta' ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar li joriġinaw mir-Russja u l-Brażil

6.1.2017   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 3/1
            
         REGOLAMENT TA' IMPLIMENTAZZJONI TAL-KUMMISSJONI (UE) 2017/5
   tal-5 ta' Jannar 2017
   li jagħmel suġġetti għar-reġistrazzjoni l-importazzjonijiet ta' ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar li joriġinaw mir-Russja u l-Brażil
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (UE) 2016/1036 tal-Parlament Ewropew u tal-Kunsill tat-8 ta' Ġunju 2016 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Unjoni Ewropea (1) (“ir-Regolament bażiku”) u b'mod partikolari l-Artikolu 14(5) tiegħu,
   Wara li infurmat lill-Istati Membri,
   Billi:
   
               (1)
            
            
               Fis-7 ta' Lulju 2016, il-Kummissjoni Ewropea (“il-Kummissjoni”) ħabbret, permezz ta' notifika ppubblikata f'Il-Ġurnal Uffiċjali tal-Unjoni Ewropea
                   (2), it-tnedija ta' proċediment antidumping rigward l-importazzjonijiet ta' ċerti prodotti ċatti b'laminazzjoni termali tal-azzar li joriġinaw mill-Brażil, l-Iran, ir-Russja, is-Serbja u l-Ukrajna wara li tressaq ilment fit-23 ta' Mejju 2016 mill-EUROFER (“l-ilmentatur”) f'isem produtturi li jirrappreżentaw aktar minn 25 % tal-produzzjoni totali tal-Unjoni ta' ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar.
            
         1.   PRODOTT IKKONĊERNAT
   
   
               (2)
            
            
               Il-prodott soġġett għar-reġistrazzjoni (“il-prodott ikkonċernat”) huwa ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar, kemm jekk f'koljaturi jew le (inklużi prodotti maqtugħin tal-qies u “strixxi dojoq”), mhux maħdumin aktar ħlief b'laminazzjoni termali, mhux miksijin, indurati jew mgħottijin, li joriġinaw mill-Brażil, l-Iran, ir-Russja, is-Serbja u l-Ukrajna (“il-pajjiżi kkonċernati”).
            
         
               (3)
            
            
               Il-prodott ikkonċernat ma jinkludix:
               
                           —
                        
                        
                           prodotti tal-azzar inossidabbli u azzar elettriku tas-siliċju bil-granijiet orjentati,
                        
                     
                           —
                        
                        
                           prodotti, mhux f'koljaturi, mingħajr diżinji f'riljev, ta' ħxuna li taqbeż l-10 mm u ta' wisa' ta' 600 mm jew aktar,
                        
                     
                           —
                        
                        
                           u prodotti, mhux f'koljaturi, mingħajr diżinji f'riljev, ta' ħxuna ta' 4,75 mm jew aktar iżda li ma taqbiżx l-10 mm u ta' wisa' ta' 2 050 mm jew aktar.
                        
                     
         
               (4)
            
            
               Il-prodott ikkonċernat bħalissa jaqa' taħt il-kodiċijiet NM 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10, 7225 30 10, 7225 30 30, 7225 30 90, ex 7225 40 12, ex 7225 40 15, ex 7225 40 60, 7225 40 90, ex 7226 19 10, ex 7226 20 00, 7226 91 20, 7226 91 91 u 7226 91 99. Dawn il-kodiċijiet NM qed jingħataw biss għall-informazzjoni.
            
         2.   TALBA
   
   
               (5)
            
            
               Fil-11 ta' Ottubru 2016, l-ilmentatur ippreżenta talba għar-reġistrazzjoni tal-importazzjonijiet tal-prodott ikkonċernat li joriġina mill-pajjiżi kkonċernati. Fil-21 ta' Novembru 2016, l-ilmentatur aġġornata t-talba billi pprovda data finanzjarja iktar riċenti. L-ilmentatur talab li l-importazzjonijiet tal-prodott ikkonċernat mill-pajjiżi kkonċernati jsiru soġġetti għar-reġistrazzjoni sabiex sussegwentament ikunu jistgħu jiġu applikati miżuri kontra dawk l-importazzjonijiet mid-data ta' tali reġistrazzjoni.
            
         
               (6)
            
            
               Wara din it-talba, ippreżentaw ruħhom erba' partijiet interessati, li allegaw li t-talba inizjali għar-reġistrazzjoni mill-ilmentatur ma kienx fiha biżżejjed evidenza biex tiġġustifika r-reġistrazzjoni tal-importazzjonijiet tal-prodott ikkonċernat mill-Iran (3), ir-Russja (4), is-Serbja (5) u l-Ukraina (6) rispettivament.
            
         3.   RAĠUNIJIET GĦAR-REĠISTRAZZJONI
   
   
               (7)
            
            
               Skont l-Artikolu 14(5) tar-Regolament bażiku, il-Kummissjoni tista' tagħti struzzjonijiet lill-awtoritajiet tad-dwana sabiex jieħdu l-passi xierqa biex jirreġistraw l-importazzjonijiet, sabiex sussegwentement il-miżuri jkunu jistgħu jiġu applikati fuq dawk l-importazzjonijiet. L-importazzjonijiet jistgħu jsiru soġġetti għar-reġistrazzjoni wara talba mill-industrija tal-Unjoni li jkun fiha biżżejjed evidenza biex tiġġustifika din l-azzjoni.
            
         
               (8)
            
            
               L-ilmentatur iddikjara li l-importaturi kienu jafu sew dwar il-prattiki ta' dumping li kienu ilhom għaddejjin għal perjodu estiż ta' żmien u kienu qed jikkawżaw dannu għall-industrija tal-Unjoni. L-importazzjonijiet mill-pajjiżi kkonċernati kienu qed jikkawżaw dannu għall-industrija tal-Unjoni u kien hemm żieda sostanzjali fil-livell ta' dawn l-importazzjonijiet, anki wara l-perjodu ta' investigazzjoni. Dan ifixkel serjament l-effett rimedjali tad-dazju antidumping, jekk jiġi applikat dan id-dazju.
            
         
               (9)
            
            
               Il-Kummissjoni eżaminat it-talba fid-dawl tal-Artikolu 10(4) tar-Regolament bażiku. B'mod partikolari, hija vverifikat jekk l-importaturi kienu konxji ta', jew jekk kellhomx ikunu konxji, tad-dumping fir-rigward tal-livell tad-dumping u d-dannu allegat jew misjub. Hija analizzat ukoll jekk kienx hemm żieda oħra sostanzjali fl-importazzjonijiet li, fid-dawl ta' meta seħħet u l-volum u ċirkostanzi oħra, x'aktarx timmina l-effett rimedjali tad-dazju antidumping definittiv li għandu jiġi applikat.
            
         3.1.   L-għarfien tal-importaturi tad-dumping, il-livell tiegħu u d-dannu allegat
   
   
               (10)
            
            
               L-ilment tal-EUROFER tat-23 ta' Mejju 2016 kien fih biżżejjed evidenza prima facie dwar dumping allegat mill-ħames pajjiżi kkonċernati. Il-verżjoni mhux kunfidenzjali tal-ilment stmat marġni ta' dumping li jaqbeż mill-inqas 20 % għall-ħames pajjiżi kkonċernati. Għal erbgħa (il-Brażil, l-Iran, ir-Russja u l-Ukrajna) mill-ħames pajjiżi kkonċernati, l-ilmentatur fl-ilment ipprovda evidenza dwar il-valur normali bbażat fuq l-informazzjoni tal-ipprezzar jew ta' Steel First jew rapporti oħra tas-suq. Għall-pajjiż ikkonċernat li jifdal (is-Serbja), l-ilmentatur ipprovda evidenza dwar valur normali maħdum (il-kostijiet tal-manifattura, SG&A u l-profitt stmati). L-evidenza ta' dumping hija bbażata fuq tqabbil tal-valuri normali stabbiliti hekk, mal-prezz tal-esportazzjoni (fuq livell ta' kif joħroġ mill-fabbrika) tal-prodott ikkonċernat meta jinbiegħ għall-esportazzjoni lejn l-Unjoni. Il-prezzijiet tal-esportazzjoni għall-pajjiżi kkonċernati kienu stabbiliti abbażi ta' informazzjoni minn Steel First jew stabbiliti bl-użu tad-data tal-Eurostat. L-ilment ipprovda wkoll evidenza prima facie tad-dannu allegat.
            
         
               (11)
            
            
               Dawn il-punti ġew spjegati fin-notifika ta' bidu għal dan il-proċediment fis-7 ta' Lulju 2016 (7). Billi din in-notifika hija dokument pubbliku aċċessibbli għall-importaturi kollha, il-Kummissjoni tqis li l-importaturi kienu jafu, jew kellhom ikunu jafu dwar id-dumping allegat, il-kobor tiegħu u d-dannu allegat l-aktar tard f'dak il-mument. Għaldaqstant, hija kkonkludiet li l-ewwel kriterju għar-reġistrazzjoni ġie ssodisfat.
            
         3.2.   Żieda sostanzjali ulterjuri fl-importazzjonijiet
   
   
               (12)
            
            
               Fit-talba aġġornata tiegħu għal reġistrazzjoni, l-ilmentatur qabbel il-volum ta' kull xahar medju aggregat tal-importazzjonijiet tal-prodott ikkonċernat mill-pajjiżi kollha kkonċernati fil-perjodu mill-1 ta' Lulju 2015 sat-30 ta' Ġunju 2016 mal-perjodu mill-1 ta' Lulju 2016 sal-31 ta' Ottubru 2016. Dan it-tqabbil wera żieda ta' 24 % fil-volum medju tal-importazzjonijiet ta' kull xahar mill-ħames pajjiżi kkonċernati.
            
         
               (13)
            
            
               Il-Kummissjoni kkunsidrat li ma kienx xieraq li tintuża data mix-xahar ta' Lulju 2016. Kif spjegat fil-premessa (12), l-importaturi kellhom ikunu konxji tad-dumping u d-dannu allegati biss mis-7 ta' Lulju. It-teħid ta' data qabel dik id-data ma jistax ikun konklużiv għal eżerċizzju ta' reġistrazzjoni. Minħabba li l-istatistika tal-importazzjonijiet issir kull xahar, il-Kummissjoni b'hekk iddeċidiet li tqabbel il-volumi medji ta' importazzjonijiet mill-pajjiżi kkonċernati matul il-perjodu bejn l-1 ta' Lulju 2015 u t-30 ta' Ġunju 2016 mal-perjodu mill-1 ta' Awwissu 2016 sat-30 ta' Novembru 2016 (jiġifieri erba' (4) xhur wara l-bidu fis-7 ta' Lulju 2016).
            
         
               (14)
            
            
               Għal dan il-perjodu, il-Kummissjoni osservat żieda sostanzjali ta' 14 % għall-pajjiżi kkonċernati meta qabblet il-volum totali medju ta' kull xahar tal-importazzjonijiet. Madankollu, fl-istess waqt, il-Kummissjoni innotat differenzi sinifikanti bejn il-prestazzjonijiet tal-esportazzjonijiet individwali tal-ħames pajjiżi, enfasizzati fis-sottomissjonijiet differenti msemmija fil-premessa (6).
            
         
               (15)
            
            
               B'mod partikolari, iż-żieda ta' 14 % fil-volumi medji ta' kull xahar totali tal-importazzjonijiet għall-ħames pajjiżi kkonċernati għall-perjodu kif imsemmi fil-premessa (13) kienet l-effett ikkombinat ta' żieda sostanzjali fl-importazzjonijiet Russi (+ 73 %) u fl-importazzjonijiet Brażiljani (+ 26 %), tnaqqis fl-importazzjonijiet minn żewġ pajjiżi oħra kkonċernati (l-Ukrajna u l-Iran) u status quo għas-Serbja fl-importazzjonijiet tal-prodott ikkonċernat.
            
         
               (16)
            
            
               Għalhekk, iż-żieda fil-volum tal-importazzjonijiet oġġett ta' dumping mill-ħames pajjiżi kkonċernati hija attribwibbli bis-sħiħ għaż-żieda sostanzjali fil-volumi ta' importazzjonijiet Brażiljani u Russi biss. F'dawn iċ-ċirkostanzi eċċezzjonali, il-Kummissjoni ma rat l-ebda raġuni biex jiġu rreġistrati l-importazzjonijiet għat-tliet pajjiżi l-oħra wkoll. Anki kieku l-Kummissjoni kellha twettaq valutazzjoni kumulattiva tad-dannu mill-ħames pajjiżi kollha fl-investigazzjoni prinċipali skont l-Artikolu 3(4) tar-Regolament bażiku, impożizzjoni retroattiva tad-dazji għall-importazzjonijiet minn pajjiżi fejn l-esportazzjonijiet staġnaw jew saħansitra naqsu wara l-bidu tal-każ tkun tidher sproporzjonata. Għalhekk, il-Kummissjoni kkonkludiet li r-reġistrazzjoni għal dawn l-importazzjonijiet ma kinitx meħtieġa lanqas.
            
         3.3.   Ċirkostanzi oħrajn
   
   
               (17)
            
            
               Fl-ilment tiegħu tat-23 ta' Mejju 2016, l-ilmentatur kien inkluda evidenza prima facie dwar ix-xejra ta' tnaqqis tal-prezzijiet tal-bejgħ tal-importazzjoni għall-pajjiżi kkonċernati. Il-prezzijiet tal-bejgħ medji lejn l-Unjoni naqsu bejn l-2011 u l-2015, filwaqt li waqqgħu l-prezzijiet tal-bejgħ medji tal-produtturi tal-azzar tal-Unjoni b'minn tal-inqas 30 %. B'mod ġenerali, u meta jitqies id-daqs tal-marġnijiet tad-dumping allegati fl-ilment, l-evidenza pprovdiet biżżejjed sostenn f'dan l-istadju li l-esportaturi kemm mill-pajjiżi kkonċernati jipprattikaw id-dumping. Madankollu, fit-talba għal reġistrazzjoni tiegħu tal-11 ta' Ottubru 2016, l-ilmentatur ma inkluda l-ebda informazzjoni aġġornata dwar il-prezzijiet tal-importazzjoni wara l-bidu tal-investigazzjoni attwali.
            
         
               (18)
            
            
               Il-Kummissjoni kkunsidrat li l-evoluzzjoni tal-prezz wara l-bidu tal-każ tikkostitwixxi ċirkostanza rilevanti oħra għal talba għal reġistrazzjoni. Għalhekk, hija analizzat il-prezzijiet tal-importazzjoni fuq il-bażi tal-figuri tal-Eurostat. Hija stabbiliet li l-prezzijiet tal-importazzjoni tal-pajjiżi kkonċernati telgħu sa ċertu punt wara l-bidu tal-investigazzjoni attwali.
            
         
               (19)
            
            
               Il-valutazzjoni ta' din it-tendenza 'l fuq tal-prezzijiet tal-importazzjoni mir-Russja u l-Brażil, il-Kummissjoni sabet li l-livell assolut ta' dawn il-prezzijiet xorta baqa' f'livell baxx ħafna. B'mod partikolari, kien inqas mill-kostijiet tal-produzzjoni tal-industrija tal-Unjoni fi tmiem l-2015, kif stabbilit mill-Kummissjoni fil-każ HRF parallel dwar iċ-Ċina (8). F'dawn iċ-ċirkostanzi, il-Kummissjoni kkonkludiet li r-reġistrazzjoni tal-importazzjonijiet minn dawn iż-żewġ pajjiżi hija ġustifikata.
            
         3.4.   Konklużjoni
   
   
               (20)
            
            
               Bħala konklużjoni, iż-żieda fil-volum tal-importazzjonijiet oġġett ta' dumping mill-ħames pajjiżi kkonċernati hija attribwibbli kollha kemm hi għaż-żieda sostanzjali fil-volumi ta' importazzjonijiet Brażiljani u Russi. Fid-dawl taż-żmien, din iż-żieda sostanzjali fil-livell ta' dawn l-importazzjonijiet Russi u Brażiljani x'aktarx li timmina serjament l-effett rimedjali ta' kull dazju definittiv, sakemm dawn id-dazji ma jiġux applikati retroattivament.
            
         4.   PROĊEDURA
   
   
               (21)
            
            
               Fid-dawl ta' dak li ntqal hawn fuq, il-Kummissjoni kkonkludiet li hemm biżżejjed evidenza prima facie biex tiġġustifika li l-importazzjonijiet Russi u Brażiljani tal-prodott ikkonċernat ikunu soġġetti għar-reġistrazzjoni, b'konformità mal-Artikolu 14(5) tar-Regolament bażiku.
            
         
               (22)
            
            
               Il-partijiet kollha interessati huma mistiedna jippreżentaw il-fehmiet tagħhom bil-miktub u jipprovdu evidenza ta' sostenn. Barra minn hekk, il-Kummissjoni tista' tisma' lill-partijiet interessati, bil-kundizzjoni li jagħmlu talba bil-miktub u juru li hemm raġunijiet partikolari għalfejn għandhom jinstemgħu.
            
         5.   REĠISTRAZZJONI
   
   
               (23)
            
            
               Skont l-Artikolu 14(5) tar-Regolament bażiku, importazzjonijiet Russi u Brażiljani tal-prodott ikkonċernat għandhom isiru soġġetti għar-reġistrazzjoni bl-iskop li jiġi żgurat li, jekk l-investigazzjoni tirriżulta f'konklużjonijiet li jwasslu għall-impożizzjoni ta' dazji antidumping, dawk id-dazji jistgħu, jekk il-kundizzjonijiet neċessarji jintlaħqu, jiġu imposti b'mod retroattiv fuq l-importazzjonijiet Russi u Brażiljani rreġistrati f'konformità mal-Artikolu 10(4) tar-Regolament bażiku.
            
         
               (24)
            
            
               L-ilmentatur fl-ilment stima marġni ta' dumping medju ta' 20–40 % għar-Russja u marġni ta' dumping medju ta' 40–70 % għall-Brażil. Huwa stima wkoll marġni medju ta' twaqqigħ tal-prezz ta' 20–50 % kemm għar-Russja kif ukoll għall-Brażil għall-prodott ikkonċernat. L-ammont stmat ta' responsabbiltà possibbli fil-futur huwa stabbilit għar-Russja u għall-Brażil fil-livell ta' dumping medju stmat abbażi tal-ilment, jiġifieri 20–50 % ad valorem fuq il-valur tal-importazzjoni CIF tal-prodott ikkonċernat.
            
         6.   IPPROĊESSAR TA' DATA PERSONALI
   
   
               (25)
            
            
               Kull data personali miġbura fil-kuntest ta' din ir-reġistrazzjoni se tiġi trattata skont ir-Regolament (KE) Nru 45/2001 tal-Parlament Ewropew u tal-Kunsill (9),
            
         ADOTTAT DAN IR-REGOLAMENT:
   Artikolu 1
   1.   L-awtoritajiet doganali huma b'dan ordnati, skont l-Artikolu 14(5) tar-Regolament (UE) 2016/1036, biex jieħdu l-passi xierqa sabiex jirreġistraw l-importazzjonijiet fl-Unjoni ta' ċerti prodotti ċatti tal-ħadid, mhux illigat jew liga oħra tal-azzar, kemm jekk f'koljaturi jew le (inklużi prodotti “maqtugħa għall-qies” u “strixxi dojoq”), mhux maħduma aktar ħlief b'laminazzjoni termali, mhux miksijin, indurati jew mgħottijin, li joriġinaw mill-Brażil u r-Russja.
   Il-prodott ikkonċernat ma jinkludix:
   
               —
            
            
               prodotti tal-azzar inossidabbli u azzar elettriku tas-siliċju bil-granijiet orjentati,
            
         
               —
            
            
               prodotti, mhux f'koljaturi, mingħajr diżinji f'riljev, ta' ħxuna li taqbeż l-10 mm u ta' wisa' ta' 600 mm jew aktar,
            
         
               —
            
            
               u prodotti, mhux f'koljaturi, mingħajr diżinji f'riljev, ta' ħxuna ta' 4,75 mm jew aktar iżda li ma taqbiżx l-10 mm u ta' wisa' ta' 2 050 mm jew aktar.
            
         2.   Il-prodott ikkonċernat bħalissa jaqa' taħt il-kodiċijiet NM 7208 10 00, 7208 25 00, 7208 26 00, 7208 27 00, 7208 36 00, 7208 37 00, 7208 38 00, 7208 39 00, 7208 40 00, 7208 52 10, 7208 52 99, 7208 53 10, 7208 53 90, 7208 54 00, 7211 13 00, 7211 14 00, 7211 19 00, ex 7225 19 10, 7225 30 10, 7225 30 30, 7225 30 90, ex 7225 40 12, ex 7225 40 15, ex 7225 40 60, 7225 40 90, ex 7226 19 10, ex 7226 20 00, 7226 91 20, 7226 91 91 u 7226 91 99 (kodiċi TARIC: 7225191090, 7225401295, 7225401595, 7225406090, 7226191090, 7226200095).
   3.   Ir-reġistrazzjoni għandha tiskadi disa' xhur wara d-data tad-dħul fis-seħħ ta' dan ir-Regolament.
   4.   Il-partijiet interessati kollha huma mistiedna jippreżentaw il-fehmiet tagħhom bil-miktub, biex jipprovdu evidenza ta' sostenn jew jitolbu li jinstemgħu fi żmien 20 jum mid-data tal-pubblikazzjoni ta' dan ir-Regolament.
   Artikolu 2
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-5 ta' Jannar 2017.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 176, 30.6.2016, p. 21.
   
      (2)  Notifika ta' bidu ta' proċediment antidumping dwar importazzjonijiet ta' ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar li joriġinaw mill-Brażil, l-Iran, ir-Russja, is-Serbja u l-Ukrajna (ĠU C 246, 7.7.2016, p. 7).
   
      (3)  Sottomissjoni tad-9 ta' Novembru 2016 minn Mobarakeh Steel Company.
   
      (4)  Sottomissjoni tal-10 ta' Novembru 2016 minn MMK Group u Severstal Group.
   
      (5)  Sottomissjoni tat-28 ta' Ottubru 2016 minn Zelezara Smederevo d.o.o.
   
      (6)  Sottomissjoni tal-5 ta' Diċembru 2016 minn Metinvest Group.
   
      (7)  It-taqsima 3 tan-notifika ta' bidu (ara n-nota ta' qiegħ il-paġna 2).
   
      (8)  Ir-Regolament ta' Implimentazzjoni tal-Kummissjoni (UE) 2016/1778 tas-6 ta' Ottubru 2016 li jimponi dazju antidumping provviżorju fuq l-importazzjonijiet ta' ċerti prodotti ċatti b'laminazzjoni termali tal-ħadid, mhux illigat jew liga oħra tal-azzar li joriġinaw mir-Repubblika tal-Poplu taċ-Ċina (ĠU L 272, 7.10.2016, p. 33) (It-tabella fil-premessa 104).
   
      (9)  Ir-Regolament (KE) Nru 45/2001 tal-Parlament Ewropew u tal-Kunsill tat-18 ta' Diċembru 2000 dwar il-protezzjoni tal-individwi fir-rigward tal-ipproċessar ta' data personali mill-istituzzjonijiet u l-korpi tal-Komunità u dwar il-moviment liberu ta' dik id-data (ĠU L 8, 12.1.2001, p. 1).